เงินบาทอ่อนค่าต่ำสุดในรอบ 6 ปี หลังตัวเลข PMI ภาคการผลิตจีนต่ำคาด
เงินบาทอ่อนค่าต่ำสุดในรอบ 6 ปี โดยล่าสุด ณ เวลา 12.46 น. อยู่ที่ 36.16 บาทต่อดอลลาร์สหรัฐ อ่อนค่าลง 0.1120 หรือ 0.31% หลังจีนประกาศตัวเลข PMI ภาคการผลิตออกมาไม่ดีนัก ทำให้นักลงทุนกลัวความเสี่ยงในการลงทุน
23 ก.ย. 2558

ผู้สื่อข่าวรายงานความเคลื่อนไหวค่าเงินบาทประจำวันที่ 23 ก.ย. 58 ณ เวลา 12.46 น. ค่าเงินบาทอยู่ที่ 36.16 บาทต่อดอลลาร์สหรัฐอ่อนค่าลง 0.1120 หรือ 0.31% ซึ่งเป็นการอ่อนค่าต่ำสุดในรอบ 6 ปี
โดยนักวิเคราะห์ค่าเงินบาทธนาคารกสิกรไทย เปิดเผยว่า ค่าเงินบาทเปิดตลาดที่ 36.04 บาทต่อดอลลาร์สหรัฐ และซื้อขายที่ 36.14 บาทต่อดอลลาร์สหรัฐ ซึ่งเชื่อว่า ส่วนหนึ่งมาจากผู้นำเข้าในประเทศที่มีความต้องการดอลลาร์ในระดับสูง เพื่อปิดยอดการสั่งซื้อสินค้าช่วงปลายเดือน ส่งผลให้ดอลลาร์แข็งค่าขึ้น
ขณะเดียวกัน ค่าเงินบาทยังอ่อนค่าตามภูมิภาค ที่ส่วนใหญ่อ่อนค่า หลังจีนประกาศตัวเลข PMI ภาคการผลิตออกมาไม่ดีนัก ทำให้นักลงทุนกลัวความเสี่ยงในการลงทุนประเทศเกิดใหม่ ส่งผลให้นักลงทุนมีการชะลอความเสี่ยงระยะสั้นออกไปก่อน